Det er ikke vores skyld – derfor skal vi ikke betale.

Sådan lyder budskabet i et brev fra ambulanceselskabet Bios’ advokat Lett Advokater, som er sendt til Region Syddanmark 31. marts 2016.

Et brev, som DR Fyn og Fyens Stiftstidende er kommet i besiddelse af.

Her fralægger advokaten på vegne af Bios sig ethvert ansvar for de mangler og massive problemer, som har ramt selskabet, siden man overtog ambulancedriften 1. september sidste år.

- Bios’ vanskeligheder med at opfylde kontrakten med regionen skyldes usædvanlige og upåregnelige markedesforhold, og ikke Bios’ manglende evne eller vilje til at opfylde kontrakten, skriver advokaten.

Tale om force majeure

Brevet fra Lett Advokater er en del af en løbende korrespondance med Region Syddanmark om bodssystemet og den økonomiske straf, som Bios står til at skulle betale.

Straffen falder, fordi selskabet ikke har været i stand til at opfylde kontrakten med regionen, siden man overtog ambulancedriften 1. september.

Læs også : Myndighed mistænker Falck for Bios-kaos

Bios-advokatens hovedargument er, at Bios og den syddanske ambulancetjeneste befinder sig i en force majeure-lignende situation, hvor uforudsigelige forhold har gjort det totalt umuligt at levere op til aftalen med regionen.